**Välikankaan tuulivoimapuisto** on Pohjois-Pohjanmaalla Haapajärven keskustaajaman itäpuolella sijaitseva tuulivoimapuisto, jossa toimii 24 tuulivoimalaitosta. Niiden kokonaiskapasiteetti on 103 megawattia ja vuosituotanto on arviolta 270 gigawattituntia. Tuulivoimapuiston on rakentanut ABO Wind Oy, sen omistaa Välikankaan Tuulivoima Oy, joka on saksalaisen sijoitusyhtiön Luxcaran tytäryhtiö, ja operoi ABO Wind Oy .

Yleistä
-------

Tuulivoimapuiston tuulivoimalaitokset on ryhmitelty kahdelle erilliselle alueelle, joita yhtiö kutsuu Ristiniityksi ja Välikankaaksi. Välikankaan alue sijaitsee noin 12 km Haapajärven keskustasta itään ja Ristiniityn alue noin 13 km koilliseen. Ristiniitylle on pystytetty kahdeksan tuulivoimalaa ja Välikankaalle 16 voimalaa. Alueilla on välimatkaa yli kolme kilometriä. Pohjoisempi Ristiniityn tuulivoima-alue on 2,3 kilometriä pitkä, kilometrin leveä, ja kaikki voimalaitokset sisällensä sulkevan alueen pinta-ala on 1,6 neliökilometriä. Sen voimalat on sijoitettu Latvunevan laidoille alueelle, jonka paikannimiä ovat Vasikkakallio, Latvu ja Hauskakorpi. Eteläinen Välikangas sijaitsee Veivarinperän ja Lahdenperän välisellä kangasalueella. Sen paikannimiä ovat esimerkiksi Matinmäki, Lukkaristenkallio, Välikangas, Matopää ja Vossinkorpi. Voimala-alueen pituus on 4,5 kilometriä, leveys 2,3 kilometriä, ja voimala-alueen pinta-ala on 4,7 neliökilometriä. Voimalat sijaitsevat 150–175 metrin korkeudella mpy.

Tuulivoimalaitokset ovat kaikki tanskalaisen Vestasin valmistamaa V150-4.3 MW-mallia, jonka napakorkeus on 145 metriä, tuuliturbiinin halkaisija 150 metriä, ja jonka kapasiteetti on 4,3 megawattia. Yhden voimalan paino on 660 tonnia, josta yhden siiven osuus on 17,5 tonnia .

Paikallisia teitä paranneltiin niin, että ne kestivät raskaat kuorma-autot. Niistä muodostettiin alueen läpi kulkeva tieyhteys Parkkilasta Lahdenperälle. Voimaloiden tuottama sähkö johdetaan 33 kilovoltin jännitteellä Ristiniityn jakokaappeihin, niistä siirokaapelilla Välikankaan alueelle, jossa alueen maakaapelit kootaan siirtokaapelin jakokaappeihin. Sieltä sähkö johdetaan siirtokaapelilla Laphdenperällä sijaitsevalle omalle sähköasemalle. Se sijaitsee Haapajärven ja Pyhäsalmen välisen 110 kilovoltin siirtolinjan varressa. Sähköasemalta sähkö syötetään siirtolinjalle nostamalla jännite neljällä muuntajalla 110 kilovoltin jännitteeseen.

Historiaa
---------

Tuulivoimapuiston alkuperäinen suunnittelija oli yhtiö Infinergies Finland Oy. Jo heti aluksi oli suunnitteilla kaksi tuulivoimapuistoa, joissa oli tuulivoimaloita 24. YVA-menetteyn arviointiohjelma annettiin Pohjois-Pohjanmaan ELY-keskukselle tammikuussa 2015. Tavoitteena oli rakentaa Ristiniityn tai Välikankaan alue tai ne molemmat yhdessä. Ristiniityn hankealueen pinta-ala oli viisi ja Välikankaan 14 neliökilometriä. Pohjois-Pohjanmaan maakunnan vaihekaavassa Ristiniityn alue oli merkitty tuulivoimalle soveltuvaksi alueeksi ja osa Välikankaan alueesta. Alueen tuulisuudeksi mitattiin sadan metrin korkeudessa 6,4 metriä sekunnissa ja 200 metrin korkeudella 7,6 metriä sekunnissa. YVA-selostuksessa kesäkuussa 2015 aluerajaukset olivat tarkentuneet ja siten pienentyneet. Voimaloiden lukumäärä oli säilynyt samana kuin ennen, mutta niiden sijaintia oli muutettu. Yhteysviranomaisen lausuntoja YVA-selostuksesta ei valitettavasti voi enää lukea.

Välikankaan tuulipuiston toiseksi kehittelijäksi tuli myös ABO Wind Oy  ja hankeoikeudet siirtyivät maaliskuussa 2019 saksalaiselle varainhoitoyhtiölle Luxcaralle. Sähköaseman rakentamisesta sovittiin syyskuussa 2020 Hitachi ABB Power Grids samoihin aikoihin kun tuulipuiston infrarakenteita alettiin rakentamaan. Tuulipuisto kytkettiin Elenian omistamaan 100 kilovoltin sähkölinjalla sähköverkkoon huhtikuussa 2021. Tuulivoimaloita alettiin pystyttämään hankealueelle toukokuussa 2021 ja pystytysvaihe loppui heinä-elokuun aikana. Viimeiset tuulivoimalat alkoivat tuottaa energiaa lokakuuhun 2021 mennessä. Tuulipuiston avajaisia vietettiin toukokuussa 2022.

Katso myös
----------

* Luettelo Suomen tuulivoimaloista

Huomioita
---------

1. 1 2  Tuulivoimapuiston vuosituotantoa ei ole arvioitu tarkasti missään lähteessä. Ainoa on YVA-selostuksessa esiintyvä arvio, jossa tuulivoimapuiston kapasiteetin ollessa 120 megawattia, olisi vuosituotanto 313 gigawattituntia. Nykyisellä kapasiteetilla se voidaan suhteuttaa 270 gigawattitunniksi. Kyseessä on vain arvio, ei totetutunut tulos.

Lähteet
-------

1. 1 2 3 4 5 6 7 8 9 10  Välikankaan tuulivoimahanke – Haapajärvi *abo-wind.com*. Helsinki:  ABO Wind Oy. Viitattu 5.2.2024.
2. 1 2 3 4  Välikankaan ja Ristiniityn tuulivoimahankkeet, Haapajärvi *YVA-menettely*.  14.12.2015. ymparisto.fi:  Pohjois-Pohjanmaan ELY-keskus. Viitattu 5.2.2024.
3. 1 2 3  Välikangas *www.thewindpower.net*. Ranska:  The Wind Power. Viitattu 5.2.2024. (englanniksi)
4. 1 2 3 4 5  Hitachi ABB Power Grids liittää tuulienergiaa sähköverkkoon Pohjois-Pohjanmaalla *hitachienergy.com*.  30.9.2020. Hitachi ABB Power Grids. Viitattu 5.2.2024.
5. 1 2 3 4 5  Välikankaan tuulipuiston Välikangas (sijainti maastokartalla) *Karttapaikka*. Helsinki:  Maanmittauslaitos. Viitattu 5.2.2024.
6. 1 2 3 4  Välikankaan tuulipuiston Ristiniitty (sijainti maastokartalla) *Karttapaikka*. Helsinki:  Maanmittauslaitos. Viitattu 5.2.2024.
7. 1 2 3 4  Kangas-Viljamäki, Satu: Välikankaan tuulivoimapuiston avajaisia vietettiin lauantaina Haapajärvellä *selanne-lehti.fi*.  10.5.2022. Kalajoki:  Hilla Group Oyj. Viitattu 5.2.2024.
8. 1 2 3 4  Haapajärven Välikankaan ja Ristiniityn tuulivoimapuistot (PDF) (Ympäristövaikutusten arviointiohjelma, s. v (johdanto), 1, 10, 13–16, 61–62) *ymparisto.fi*.  2.2015. Oulu:  FCG Suunnittelu ja tekniikka Oy / Pohjois-Pohjanmaan ELY-keskus. Viitattu 5.2.2024.
9. 1 2 3  Kangas-Viljamäki, Satu: Välikankaan tuulipuisto nousee vauhdilla pystyyn Haapajärvellä – Kaiken pitäisi olla valmista heinäkuun loppuun mennessä *selanne-lehti.fi*.  21.5.2021. Kalajoki:  Hilla Group Oyj. Viitattu 5.2.2024.
10. ↑  Toiminnassa olevat & puretut voimalat (EXCEL) *tuulivoimayhdistys.fi*.  31.12.2023. Helsinki:  Suomen Tuulivoimayhdistys. Viitattu 5.2.2024.
11. ↑  Vestas V150/4000-4200 *www.thewindpower.net*.  18.12.2023. Ranska:  The Wind Power. Viitattu 5.2.2024. (englanniksi)
12. ↑  Haapajärven Välikankaan ja Ristiniityn tuulivoimapuistot (PDF) (Ympäristövaikutusten arviointiselostus, s.) *ymparisto.fi*.  6.2015. Oulu:  FCG Suunnittelu ja tekniikka Oy / Pohjois-Pohjanmaan ELY-keskus. Viitattu 5.2.2024.
13. 1 2  Haapajärven Välikankaan tuulivoimapuisto on kytketty Elenian verkkoon *elenia.fi*.  30.4.2021. Elenia Oy. Viitattu 5.2.2024.
14. ↑  Ukkonen, Risto: Haapajärvi nousee isojen tuulivoimakuntien joukkoon uusilla ja tehokkailla voimaloilla *yle.fi*.  30.12.2021. Helsinki:  YLE. Viitattu 5.2.2024.